遊桃花臺寺僧指似葛仙翁煉丹處
作者：曾丰
朝代：宋

paragraphs: 昔爲仙翁宅，今作梵氏家。
桃花太俗生，釋老安取耶。
物原出平等，人自分品差。
我來與時違，有桃却無花。
舊來花片紅，散落爲流霞。
中有結實者，往往成丹砂。
仙人食之餘，雞犬輒爭譁。
翔鸞久霄漢，廢竈空塵沙。
殆欲從之遊，龍髯不容拏。
擬作武陵記，恐謂漁父夸。
坐陪老上人，晚烟煮春芽。